Komisjoni direktiiv 2003/112/EÜ,

1. detsember 2003,

millega muudetakse nõukogu direktiivi 91/414/EMÜ toimeaine parakvaat lisamisega

(EMPs kohaldatav tekst)

EUROOPA ÜHENDUSTE KOMISJON,

võttes arvesse Euroopa Ühenduse asutamislepingut,

võttes arvesse nõukogu 15. juuli 1991. aasta direktiivi 91/414/EMÜ taimekaitsevahendite turuleviimise kohta, [1] viimati muudetud komisjoni direktiiviga 2003/84/EÜ, [2] eriti selle artikli 6 lõiget 1,

ning arvestades järgmist:

(1) Komisjoni 11. detsembri 1992. aasta määruses (EMÜ) nr 3600/92, millega nähakse ette taimekaitsevahendite turuleviimist käsitleva nõukogu direktiivi 91/414/EMÜ artikli 8 lõikes 2 osutatud tööprogrammi esimese etapi üksikasjalikud rakenduseeskirjad, [3] viimati muudetud määrusega (EÜ) nr 2266/2000, [4] kehtestatakse hindamist vajavate taimekaitsevahendite toimeainete nimekiri eesmärgiga kanda need võimaluse korral direktiivi 91/414/EMÜ I lisasse. Sellesse loetelusse kuulub ka parakvaat.

(2) Parakvaadi mõju inimese tervisele ja keskkonnale taotleja poolt kavandatud kasutusviiside puhul on hinnatud vastavalt määruse (EMÜ) nr 3600/92 sätetele. Komisjoni 27. aprilli 1994. aasta määruse (EÜ) nr 933/94 kohaselt, millega sätestatakse taimekaitsevahendite toimeained ja määratakse referentliikmesriik komisjoni määrusega (EMÜ) nr 3600/92, [5] viimati muudetud määrusega (EÜ) nr 2230/95, [6] määrati referentliikmesriigiks Ühendkuningriik. Ühendkuningriik esitas komisjonile 31. oktoobril 1996 vastavalt määruse (EMÜ) nr 3600/92 artikli 7 lõike 1 punktile c asjakohased hindamisaruanded ja soovitused.

(3) Liikmesriigid ja komisjon on hindamisaruande alalises toiduahela ja loomatervise komitees läbi vaadanud. Kõnealune läbivaatamine lõpetati 3. oktoobril 2003 ning vormistati komisjoni aruandena parakvaadi kohta.

(4) Taimede teaduskomiteele esitati ka parakvaati puudutav aruanne ja täiendav teave. Komiteel paluti kommenteerida silmanägemist ja kopse puudutavate muutuste olulisust tarbijate ja kasutajate suhtes, mida täheldati rottidega läbi viidud pikaajalises kasutajariski uuringute tulemustes, võttes eriti arvesse nende võimalikku ilmnemist sissehingamisel ja kokkupuutel nahaga; võimalikku pikaajalist mõju mullas elavatele organismidele; ja riske, mida kavandatavad kasutusalad kujutavad paljunevatele lindudele ja jänestele. Teaduskomitee hinnangust [7] järeldus, et ükski loomade peal uuritud suukaudsel parakvaadi manustamisel leitud kopsukahjustus, samuti rottide, kuid mitte teiste liikide peal uuritud silmale avalduv süsteemne toime, ei ole kasutajatele ja tarbijatele mõjuva riski hindamisel oluline. Antud valdkonna kokkupuuteuuringute alusel leidis komitee, et ettenähtud head töökorraldust järgiv soovituslik parakvaadi kasutamine taimekaitsevahendina ei too kaasa olulisi riske kasutajate tervisele, mida kinnitas kasutajate terviseuuringute põhjal saadud teave. Komitee märkis ka, et soovitatud valdkondade ulatuses märgitud kasutusalade tähendusliku riski mõju mullas elavatele organismidele on vähe tõenäoline. Seoses teatava ebamäärasusega soovitati siiski uurida täpsemalt võimalike parakvaadi mõjude alandamise määra võimalusi mullas leiduvatel orgaanilistel ainetel. Järgnevalt anti üle ja hinnati käsitletavat teavet referentliikmesriigis. Lisaks järeldas teaduskomitee, et olemasolevad uuringud viitavad ohule maapinnal pesitsevate lindude suhtes, kuid lõplikuks riskiohu hindamiseks vajatakse rohkem teavet tegelike kokkupuudete kohta. Järgnevalt alalise toiduahela ja loomatervishoiu komiteele esitatud ja seal hinnatud teabest järeldus, et mitmed kokkupuuted maapinnal pesitsevate lindudega on ebaolulised. Siiski leiti ka olukordi, kus kokkupuude võib ilmneda. Alalise toiduahela ja loomatervishoiu komitee hinnangust järeldus, et risk jääb lubatud tasemel, kui on rakendatud asjakohaseid meetmeid riskide vähendamiseks. Teaduskomisjoni lõppjärelduse kohaselt võib parakvaat põhjustada nahapealseid ja nahaaluseid mõjusid jänestele, kuid olemasolev teave haigestunud jäneste kogumi hindamiseks on ebapiisav. Käesoleva direktiivi ja läbivaatusaruande koostamisel arvestati teaduskomitee arvamustega. Alalises toiduahela ja loomatervishoiu komitees vormistatud hinnangust järeldus, et risk jääb lubatavale tasemele kui on rakendatud asjakohaseid meetmeid riskide vähendamiseks.

(5) Hindamiste käigus on ilmnenud, et parakvaati sisaldavaid taimekaitsevahendeid võib põhimõtteliselt käsitada direktiivi 91/414/EMÜ artikli 5 lõike 1 punktides a ja b sätestatud nõuetele vastavateks, kui on rakendatud asjakohaseid meetmeid ja piiranguid riskide vähendamiseks. Seetõttu on vaja parakvaat kanda I lisasse, et tagada kõigis liikmesriikides asjaomast toimeainet sisaldavate taimekaitsevahendite kasutuslubade väljaandmine nimetatud direktiivis ettenähtud korras. Siiski esineb mõningate parakvaati sisaldavate taimekaitsevahendite kasutamisel lubamatu riski võimalus, mille puhul ei tohi kasutusluba väljastada. Lisaks on kohane tagada, et liikmesriigid kohustaksid teatajaid ja kõiki teisi parakvaadilubade omanikke tagama hooldusprogrammi käivitamise eelkõige kasutajate turvalisuse kaitseks; ning esitama komisjonile iga-aastaseid aruandeid nii kasutajate terviseprobleemide juhtude kohta kui ka võimalikest mõjudest jänestele. Selle kaudu peaks olema võimalik kindlaks teha, kas liikmesriikide poolt kindlaks määratud riski vähendavad meetmed tõepoolest taandavad kasutajaid ja jäneseid ohustavad riskid lubatavale tasemele, ning asjakohastel juhtudel ja kooskõlas teaduse arenguga tuleb ümber hinnata inimestele ja keskkonnale mõjuvad omadused ning potentsiaalselt seotud ohud.

(6) Enne toimeaine I lisasse kandmist tuleks ette näha mõistlik ajavahemik, et liikmesriigid ja huvitatud pooled saaksid valmistuda lisamisest tulenevate uute tingimuste täitmiseks.

(7) Pärast lisasse kandmist tuleks ette näha sobilik ajavahemik parakvaati sisaldavaid taimekaitsevahendeid puudutavate direktiivi 91/414/EMÜ sätete rakendamise võimaldamiseks liikmesriikides ning eelkõige kehtivate lubade läbivaatamiseks, eesmärgiga kindlustada antud toimeainete tingimuste rahuldav täitmine vastavalt direktiivi 91/414/EMÜ I lisa sätetele. Pikem ajavahemik tuleks ette näha iga taimekaitsevahendi täieliku toimiku esitamiseks ja hindamiseks vastavalt direktiivis 91/414/EMÜ sätestatud ühtsetele põhimõtetele.

(8) Seepärast on vastavalt vaja muuta direktiivi 91/414/EMÜ.

(9) Käesoleva direktiiviga ettenähtud meetmed on kooskõlas toiduahela ja loomatervishoiu komitee arvamusega,

ON VASTU VÕTNUD KÄESOLEVA DIREKTIIVI:

Artikkel 1

Direktiivi 91/414/EMÜ I lisa muudetakse vastavalt käesoleva direktiivi lisale.

Artikkel 2

Liikmesriigid võtavad vastu ja avaldavad käesoleva direktiivi järgimiseks vajalikud õigusnormid hiljemalt 30. aprillil 2005. Liikmesriigid teatavad nendest viivitamata komisjonile.

Liikmesriigid kohaldavad neid norme alates 1. maist 2005.

Kui liikmesriigid need normid vastu võtavad, lisavad nad nendesse normidesse või nende normide ametliku avaldamise korral nende juurde viite käesolevale direktiivile. Sellise viitamise viisi näevad ette liikmesriigid.

Artikkel 3

1. Liikmesriigid vaatavad läbi kõik parakvaati sisaldavatele taimekaitsevahenditele väljastatud kasutusload eesmärgiga tagada direktiivi 91/414/EMÜ I lisas nende toimeainete suhtes sätestatud tingimuste täitmine. Vajadusel muudetakse või tühistatakse load hiljemalt 30. aprillil 2005.

2. Kõikide kasutusloaga taimekaitsevahendite puhul, mis sisaldavad ainsa toimeainena parakvaati või nende kõrval veel muid hiljemalt 31. detsembriks 2004 direktiivi 91/414/EMÜ I lisasse kantud toimeaineid, viivad liikmesriigid kooskõlas direktiivi 91/414/EMÜ VI lisas osundatud ühtsete põhimõtetega läbi uue hindamise antud direktiivi III lisas toodud tingimuste rahuldava täitmisega seotud toimiku alusel. Selle hindamise alusel otsustavad liikmesriigid, kas antud taimekaitsevahend vastab direktiivi 91/414/EMÜ artikli 4 lõike 1 punktides b, c, d ja e sätestatud tingimustele. Vajadusel muudetakse või tühistatakse igale sellisele taimekaitsevahendile väljastatud luba hiljemalt 31. juulil 2008.

Artikkel 4

Liikmesriigid tagavad, et lubade omanikud esitavad hiljemalt 31. märtsil 2008 aruanded hooldusprogrammide kaudu kohaldatavate riske vähendavate meetmete mõju ning parakvaadi ühendite suhtes tehtud edusammude kohta. Liikmesriigid edastavad antud teabe viivitamatult komiteele.

Komisjon esitab alalisele toiduahela ja loomatervishoiu komiteele aruande käesoleva direktiivi rakendamise kohta, millest nähtub, kas I lisasse kantud nõuded on jätkuvalt rahuldatud; ning võib esitada käesoleva direktiivi määruse sätetega vastavusse viimiseks vajalikke muudatusettepanekuid, millega võib vajadusel kaasneda I lisast kõrvaldamine.

Artikkel 5

Käesolev direktiiv jõustub 1. novembril 2004.

Artikkel 6

Käesolev direktiiv on adresseeritud liikmesriikidele.

Brüssel, 1. detsember 2003

Komisjoni nimel

komisjoni liige

David Byrne

[1] EÜT L 230, 19.8.1991, lk 1.

[2] EÜT L 247, 30.9.2003, lk 20.

[3] EÜT L 366, 15.12.1992, lk 10.

[4] EÜT L 259, 13.10.2000, lk 27.

[5] EÜT L 107, 28.4.1994, lk 8.

[6] EÜT L 225, 22.9.1995, lk 1.

[7] Taimede teaduskomitee arvamus komisjoni esitatud spetsiifiliste küsimuste kohta, mis käsitlesid parakvaadi hindamist nõukogu direktiivi 91/414/EMÜ kontekstis; SCP/PARA/002, vastu võetud 20. detsembril 2001.

--------------------------------------------------

LISA

Direktiivi 91/414/EMÜ I lisa tabeli lõppu lisatakse järgmised read.

"Nr | Üldnimetus, tunnuskood | Rahvusvahelise Puhta Keemia ja Rakenduskeemia Liidu (IUPAC) nimetus | Puhtus | Jõustumine | Lisamise aegumine | Erisätted |

75 | Parakvaat CASi nr 4685-14-7 CIPACi nr 56 | 1,1'-dimetüül-4,4'-bipüridiinium | 500 g/l (avaldub parakvaat dikloriidina | 1. november 2004 | 31. oktoober 2014 | Lubatakse kasutada üksnes herbitsiidina. Järgnevatele kasutusviisidele ei tohi luba väljastada: seljaskantava ja käeshoitava rakenduse tarvitamine koduses aiapidamises, nii amatööride kui ka professionaalide puhul,õhu abil töötava laialipihustamise rakendusvahendi kasutamisel,ülimadala mahuga rakendused.VI lisas sätestatud ühtsete põhimõtete rakendamisel võetakse arvesse alalises toiduahela ja loomatervishoiu komitees 3. oktoobril 2003 lõplikult vormistatud parakvaadi läbivaatus- aruande järeldusi ning eelkõige selle I ja II lisa. Selles üldhinnangus peavad liikmesriigid pöörama erilist tähelepanu: kasutajate kaitsele, eriti seljashoitavate ja käeskantavate rakenduste tarvitamisel,maapinnal pesitsevate lindude kaitsele. Juhul kui kasutusolukorrad viitavad võimalikele kokkupuutumistele munadega, tuleb läbi viia riskianalüüs ja vajadusel võtta meetmeid riskide vähendamiseks,vees elavate organismide kaitsele. Kasutusloa tingimustes peavad olema sätestatud asjakohased riski vähendamise meetmed,jäneste kaitsele. Juhul kui kasutusolukorrad viitavad võimalikele kokkupuutumistele jänestega, tuleb läbi viia riskianalüüs ja vajadusel võtta meetmeid riskide vähendamiseks.Liikmesriigid tagavad lubade omanike aruannete iga-aastase laekumise hiljemalt 31. märtsiks kuni aastani 2008 kasutajate terviseprobleemide juhtudest ja mõjust jänestele ühes või mitmes kasutamist esindavas piirkonnas, millele tuleb lisada müügiandmed ja kasutusviiside uuringud, et koguda andmeid parakvaadi toksikoloogilise ja ökoloogilise mõju tegeliku olukorra kohta. Liikmesriigid peavad tagama efektiivse emeetiku sisalduse tehnilistes kontsentratsioonides. Vedelad formulatsioonid sisaldavad efektiivseid emeetikuid, sinist ja rohelist värvainet ja iseomast lehka või mõnda muud haistmist ärritavat toimeainet või -aineid. Samuti võib lisada teisi ohutusaineid, näiteks paksendajaid. Niiviisi toimides võetakse arvesse FAO spetsifikatsioone. |

--------------------------------------------------